b'\n_START_ARTICLE_\nW\xc3\xbcrzburger Residenz\n_START_SECTION_\nKunst- og bygningshistorisk betydning\n_START_PARAGRAPH_\nUNESCO begrunnet opptagelsen p\xc3\xa5 sin verdensarvliste med at W\xc3\xbcrzburg-residensen er \xc2\xabdet mest enhetlige og usedvanlige av alle barokkslott\xc2\xbb, at det er \xc2\xabenest\xc3\xa5ende gjennom sin originalitet, sitt \xc3\xa6rgjerrige bygningsprogram og den internasjonale sammensetning\xc2\xbb og at slottet er en \xc2\xabsyntese av den europeiske barokk\xc2\xbb. Det var videre sete for \xc2\xabet av de mest str\xc3\xa5lende fyrstelige hoff i Europa\xc2\xbb. Slottets speilkabinett er videre \xc2\xabdet mest fullkomne romkunstverk i rokokko\xc2\xbb.\n_START_SECTION_\nHistorie\n_START_PARAGRAPH_\nResidensen ble p\xc3\xa5begynt under fyrstbiskop Johann Philipp Franz von Sch\xc3\xb6nborn i 1720. Fyrstbiskopen d\xc3\xb8de imidlertid allerede fire \xc3\xa5r senere uten \xc3\xa5 oppleve bygningen ferdigstilt. Oppdraget fikk den da 33-\xc3\xa5rige arkitekten Balthasar Neumann, som i 1744 under den f\xc3\xb8rste byggherrens bror, fyrstbiskop Friedrich Carl von Sch\xc3\xb6nborn, fullf\xc3\xb8rte slottet som r\xc3\xa5bygg._NEWLINE_Den innvendige dekoren med fresker og stukkaturer ble utf\xc3\xb8rt av bl.a. Giovanni Battista Tiepolo (1752, trappehus med den st\xc3\xb8rste sammenhengende dekkfresko i verden, keisersal, slottskirke), Antonio Bossi (1749) og Johannes Zick (1750, havesal)._NEWLINE_Den indre utf\xc3\xb8relsen hadde tre faser og begynte under Friedrich Carl. Under hans etterf\xc3\xb8lger Carl Philipp von Greiffenklau ble de ber\xc3\xb8mte maleriene fullf\xc3\xb8rt. Med Greiffenklaus d\xc3\xb8d gikk epoken kjent som W\xc3\xbcrzburg-rokokko til ende. Den videre utsmykning under Adam Friedrich von Seinsheim fulgte i Ludvig 16.-stil. Utf\xc3\xb8relsen av det s\xc3\xa5kalte Ingelheimzimmer fra 1776 i tidligklassisisme avsluttet en nesten 60-\xc3\xa5rig sammenhengende byggetid._NEWLINE_Bygningen er oppf\xc3\xb8rt etter en enhetlig plan, noe som er sjeldent for et s\xc3\xa5 stort slott. Anlegget virker derfor enest\xc3\xa5ende fullkomment. Arkitekt Balthasar Neumann \xc3\xb8nsket \xc3\xa5 sammenfatte byggmestrene Maximilian von Welsch, Robert de Cotte, Gabriel Germain Boffrand og Johann Lucas von Hildebrandt til en syntese. De siste to deltok i utarbeidelsen av de f\xc3\xb8rste planene._NEWLINE_Slottet ble sterkt skadet i et britisk bombeangrep 16. mars 1945, og store deler ble helt \xc3\xb8delagt. Blant annet ble Glasskabinettet helt pulverisert. Med nitid rekonstruksjonsarbeid har man siden klart \xc3\xa5 gjenskape det. Det samme gjelder resten av slottet som langt p\xc3\xa5 vei fremst\xc3\xa5r i fordums prakt.'